ለ4ኛው የሕዝብና ቤቶች ቆጠራ ስኬት በኮምፒውተር የታገዘ አሰራር ተግባራዊ ይደረጋል- ኤጀንሲው
ዘንድሮ ለ4ኛ ጊዜ የሚከናወነውን የሕዝብና ቤቶች ቆጠራ ውጤታማ ለማድረግ እንዲቻል በዲጂታል ወይም በኮምፒተር የታገዘ አሰራር ተግባራዊ እንደሚያደርግ የማዕከላዊ ስታትስቲክስ ኤጀንሲ ገለጸ፡፡የኤጀንሲው ሕዝብ ግንኙት ዳይሬክተር አቶ ሳፊ ገመዲ ከዋልታ ጋር ባደረጉት ቆይታ አንደተናገሩት ለቆጠራው ስኬታማነት ለማድረግ ከ180 ሺህ በላይ ታብሌት ኮምፒውተሮች በ1 ነጥብ 5 ቢሊየን ብር ተገዝተው በአጠቃቀማቸው ላይ ሥልጠና እየተሰጠ ነው፡፡ኮምፒውተሮቹ በገንዘብና ጊዜ ቁጠባ እንዲሁም ጥራት ያለው ቆጠራን እውን ለማድረግ ዓይነታኛ ሚና እንደሚኖራቸውና የ4ኛው ቆጠራ አቅጣጫ ጠቋሚ፣ ጂፒኤስ በተገጠመለት ታብሌት የእጅ ኮምፒውተር አሰራርን በስፋት በመጠቀሙ ከቀደሙት ቆጠራዎች የተለየ እንደሚያደርገው አቶ ሳፊ አክለው ገልጸዋል፡፡ቆጠራውን የተሳካ ለማድረግ በአዳማና ሀዋሳ ከተሞች ከ2ሺህ በላይ ለሚሆኑ ባለሙያዎች የአሰልጣኞች ስልጠና እየተሰጠ መሆኑን አቶ ሳፊ ነግረውናል፡፡አካል ጉዳተኞችን፣ ሴቶችን፣ ወጣቶችንና የሲቪክ ማሕበራትን ባካተተ መልኩ 2 ዓመት ተኩል ጊዜ የወሰደው የዝግጅት ምዕራፍ ተጠናቆ አሁን ላይ 150 ሺህ የቆጠራ እንዲሁም 37 ሺህ 500 የመቆጣጠሪያ ቦታ ካርታ ተዘጋጅቷል፡፡ከ3ኛው የህዝብና ቤቶች ቆጠራ ወዲህ በኢትዮጵያ የተመዘገቡትን ዘርፈ ብዙ ለውጦች ግንዛቤ ውስጥ ያካተተ የቆጠራ መጠይቅ እና ስራውን የሚያቀላጥፉ ሶፍትዌሮች ተዘጋጅተው በታብሌቶች ላይ የመጫን ተግባር እየተከናወነ እንደሆነም ታውቋል፡፡ቆጠራው በጥቅሉ ከ198ሺህ በላይ ሰዎችን ያሳትፋል ብለዋል፡፡ሕብረተሰቡ ቆጠራው የሚኖረውን ጉልሕ ሀገራዊ ፋይዳ በመገንዘብ መረጃ በስጠት፣ በመቆጠርና በማስቆጠር ተባባሪነቱን በተግባር እንዲያሳይ አቶ ሳፊ ጥሪያቸውን አቅርበዋል፡፡ከየካቲት 4 እስከ 14 ቀን 2010 ዓ.ም. ለሚካሄደው የ4ኛው የሕዝብና ቤቶች ቆጠራ በአገር አቀፍ ደረጃ ከመንግስት በተመደበለት የ3 ነጥብ 5 ቢሊዮን ብር በጀት እንደሚከናወን ዋልታ ሚዲያና ኮሚዩኒኬሽን ኮርፖሬት ዘግቧል፡፡ 